Bix e xiꞌ tkbaꞌntl Jesús cye fariseo:
—Jaxxix cxeꞌl nkbaꞌna cyey,
ejeeꞌy yaaꞌn cylel jaxxix cye xjal.
Cꞌoquel cycꞌuꞌja tiꞌj jun techel.
Alcye cylel tcyꞌi tzꞌocx ttziiꞌ cypenwen carnel,
sino juꞌ n-ocx twiꞌ penwen,
jatzen xjalja yaaꞌn jaxxix cylel,
sino jun alakꞌ.
Pero jcylel n-ocx ttziiꞌ penwen tuj tumel,
nyeecꞌantzen ka jaxxix jun cylel cye carnel.
Oj npon jcylel jaxxix ttziiꞌ penwen te klax,
jxjal ncꞌojlan ke carnel te koniyan ttzkiꞌn twitzxin,
bix njkon ttziiꞌ penwen,
tuꞌntzen tocx jxin cylel.
Bix cytzkiꞌn carnel twiꞌ cycylel.
Bix nchi tzaj ttxcoꞌn cylel teeylex juun carnel alcye cybijil,
bix ncheꞌx tiiꞌnxin tuj penwen.
N-etz tiiꞌnxin kej carnel at te texin,
bix nbet-xin nejl cywitzjil.
Bix nchi oc lpejil tiꞌjxin,
cuma cytzkiꞌnjil twiꞌxin.
Pero jun wikxitl xjal,
mlay chi oc lpejil tiꞌj,
sino chi elel okjil tiꞌj,
cuma min cytzkiꞌnjil twiꞌ junxitl xjal—tz̈i Jesús cye fariseo.
Pero tej t-xiꞌ tkbaꞌn Jesús ja techel lu cye fariseo,
min el cyniyꞌxin tiꞌj ti elpenina.
Juꞌ tzunj,
e xiꞌ tkbaꞌnxin juntl yol cyexin:
—Jaxxix cxeꞌl nkbaꞌna cyey,
inayena jjaxxix cylel.
Cykilca kej xjal ul nejl nwitza te kꞌumlte jaxxix cylel ejeeꞌ,
alakꞌke.
Pero min oc cybiꞌn ncarnela cyyol.
Junx ttziiꞌ penwen at,
bix inayen tzunja junx ttziiꞌ penwen.
Alcye ma tzꞌoctz wuꞌna,
ccꞌojleteltzen,
bix ckꞌojel te tuꞌn tex,
tuꞌn tcnet twa.
Yaltzen te alakꞌ,
tzul nuk tuꞌn talkꞌan,
bix te byol,
bix tuꞌn t-xiꞌ cykilca tuj il.
Pero weya,
in ula tuꞌn tten cychunkꞌlal,
bix tuꞌn tnoj cychunkꞌlal tuyaj baꞌn.
Inayena jcylel baꞌn.
Jun cylel baꞌn ctkꞌaꞌ tiib tuꞌn tcyim tuꞌn cyclet carnel.
Pero jxjal yaaꞌn cylel,
bix yaaꞌn cyaaw carnel,
sino nuk jun tmaan cylel,
oj tlonte jun xoꞌj,
miꞌn tcꞌojla ke carnel,
sino cyjel tcyeꞌyen ke carnel tuꞌn tel ok.
Bix cꞌulel tzul xoꞌj te tzyul ke carnel,
bix chi elel tz̈itjjil.
Cuma mintiiꞌ tcꞌuꞌj cyiꞌ carnel,
n-el ok,
cuma nuk jun maan.
Pero inayena,
jcylel baꞌn kena.
Ntzkiꞌna ke ncarnela,
bix cytzkiꞌn ncarnela inayena.
Ntzkiꞌna ke ncarnela tisen Nmana ttzkiꞌn inayena,
bix cytzkiꞌn ncarnela inayena tisen ntzkiꞌna Nmana.
Bix cnkꞌaꞌ wiiba tuꞌn ncyima tuꞌn cyclet ncarnela.
Bix juuntl carnel eteꞌ cyuj juuntl tnom at tuꞌn cyoc te ncarnela.
Il tiꞌj tuꞌn ttzaj wiiꞌna tuj penwen.
Oj cytzaj ntxcoꞌna,
cꞌoqueltzen cybiꞌn nwiꞌya,
bix chi oquel te junx cyuya ncarnela tzalu,
bix junx cycylel chin oquela.
Bix cuma cnkꞌaꞌ wiiba tuꞌn ncyima tuꞌn cyclet carnel,
juꞌ tzunj n-oc wakꞌa te Nmana.
Bix chin cymeela tuꞌn njaw itzꞌja juntl maj.
Min-al baꞌn tel kꞌinte nchunkꞌlala.
Oj tpon tumel tuꞌn ncyima,
tuꞌnj weya wajbil chin cymeela.
At wipemala tuꞌn ncyima,
bix at wipemala tuꞌn njaw itzꞌja juntl maj.
Bix cbinel wuꞌna cuma juꞌ taj Nmana—tz̈i Jesús cye fariseo.
Tejtzen cybinte judío kej yol lu,
juntl maj e jaw jun kꞌoj cyxolxin.
At nim xjal e xiꞌ cykbaꞌn:
—Ma tzꞌoc jun biman tiꞌj,
bix njaw tuj twiꞌxin.
¿Tiken nxiꞌ cybiꞌna tyolxin?
—tz̈ikexin.
Pero juuntl xjal e xiꞌ cykbaꞌn:
—Min.
Mlay yolen jun xjal tuj tumel juꞌwa ka ma jaw tuj twiꞌ.
Bix at juntl.
Mlay bint tuꞌn jun xjal tuꞌn tjket twitz jun mos̈ ka ma tzꞌoc jun biman tiꞌj—tz̈ikexin.